Polisie soek hóm oor onwettige mynbedrywighedeMsimango Wonder Samuel word deur die Valke in verband met onwettige mynbedrywighede, korrupsie en geldwassery in die Vrystaat gesoek. (Foto: Verskaf) Die Valke in Bloemfontein is op soek na ŉ man wat glo van deurslaggewende belang kan wees in ŉ ondersoek na onwettige mynbedrywighede, korrupsie en geldwassery in die Vrystaat. Agt verdagtes is reeds op 15 November verlede jaar in hegtenis geneem tydens ŉ projekgedrewe ondersoek om onwettige mynbedrywighede in Welkom en die Thabong-streek te stuit. Kapt. Christopher Singo, woordvoerder vir die Valke, sê nog inhegtenisnemings word verwag en dat hulle nou die publiek se hulp nodig het om ene Msimango Wonder Samuel op te spoor. “Enigeen met inligting wat kan help om Msimango op te spoor, kan lt.kol. Babane Skota by 079 509 4998 kontak. Alle inligting sal as uiters vertroulik hanteer word.”